b'\n_START_ARTICLE_\nJukagiirid\n_START_PARAGRAPH_\nJukagiirid on paleoaasia rahvas Venemaal Kirde-Siberis Sahha Vabariigis ja Magadani oblastis. K\xc3\xb5nelevad vene keelt ja jukagiiri keeli. 2010. aasta rahvaloenduse andmetel elas Venemaal 1603 jukagiiri, neist 1281 Sahha Vabariigis ja 71 Magadani oblastis._NEWLINE_Antropoloogiliselt kuuluvad jukagiirid mongoliidse p\xc3\xb5hja-aasia rassi baikali r\xc3\xbchma._NEWLINE_Jukagiiride traditsioonilised tegevusalad on olnud kalap\xc3\xbc\xc3\xbck ja jahipidamine. 19. sajandil hakkasid jukagiirid laialdasemalt tegelema ka p\xc3\xb5hjap\xc3\xb5drakasvatusega. Varem kasutasid nad p\xc3\xb5hjap\xc3\xb5tru eesk\xc3\xa4tt veo- ja s\xc3\xb5iduloomadena._NEWLINE_Jukagiire peetakse Ida-Siberi p\xc3\xb5liasukateks. Vene v\xc3\xb5imule allutati nad 17. sajandi keskpaiku. 17. sajandi alguses oli k\xc3\xbcttimise ja kalap\xc3\xbc\xc3\xbcgiga tegelevate jukagiiride asuala n\xc3\xbc\xc3\xbcdisaegsest palju laialdasem, h\xc3\xb5lmates ulatuslikud territooriumid Leena alamjooksu ja Kol\xc3\xb5ma vahel. Hiljem sulas suur osa jukagiiridest eveenide, jakuutide ja venelaste hulka._NEWLINE_T\xc3\xa4nap\xc3\xa4eval on jukagiirid venestumas. 2010. aasta rahvaloenduse andmetel oskas Venemaal jukagiiri keelt ainult 370 inimest.'